KOMMISSIONENS BESLUTNING af 17. juli 1995 om en fælles teknisk forskrift for modtagere til Det Fælleseuropæiske Landbaserede Offentlige Personsøgesystem (ERMES) (Tekst af betydning for EØS) (95/290/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/263/EØF af 29. april 1991 om indbyrdes tilnærmelse af medlemsstaternes lovgivning om teleterminaludstyr samt gensidig anerkendelse af udstyrets overensstemmelse (1), ændret ved direktiv 93/68/EØF og 93/97/EØF (2), særlig artikel 6, stk. 2,
under henvisning til Rådets direktiv 90/544/EØF af 9. oktober 1990 om de frekvensbånd, der skal anvendes til samordnet indførelse af fælleseuropæisk landbaseret offentlig personsøgning i Fællesskabet (3),
under henvisning til Rådets henstilling 90/543/EØF af 9. oktober 1990 om samordnet indførelse af fælleseuropæisk landbaseret offentlig personsøgning i Fællesskabet (4), hvor det ligesom i direktiv 90/544/EØF fremgår, at ERMES er en tjeneste, som Rådet har besluttet, at der skal være adgang til i hele EU, og
ud fra følgende betragtninger:
Kommissionen har efter proceduren i artikel 14 i direktiv 91/263/EØF og i overensstemmelse med den udtalelse, som godkendelsesudvalget for teleudstyr (ACTE) afgav den 20. februar, vedtaget bestemmelser, hvori det fastlægges, hvilke typer terminaludstyr denne fælles tekniske forskrift skal gælde for, samt den dertil hørende erklæring om anvendelsesområdet;
den standardiseringsorganisation, der tager sig af dette område, har udarbejdet de harmoniserede standarder til gennemførelse af de relevante væsentlige krav;
Kommissionen har fremlagt udkastet til udtalelse hos ACTE, jf. artikel 6, stk. 2, andet led i direktiv 91/263/EØF;
Kommissionen er i henhold til artikel 6, stk. 2, andet led, i direktiv 91/263/EØF ansvarlig for, at de tilsvarende harmoniserede standarder til gennemførelse af de relevante væsentlige krav, som skal ændres til fælles tekniske forskrifter, vedtages;
de i denne beslutning fastsatte fælles tekniske forskrifter er i overensstemmelse med ACTE's udtalelse af 7. november 1994 -
VEDTAGET FØLGENDE BESLUTNING:
Artikel 1
1. Denne beslutning gælder for terminaludstyr, som er beregnet til at tilsluttes det europæiske landbaserede personsøgesystem (ERMES), og som falder ind under den harmoniserede standard, der anføres i denne beslutnings artikel 2, stk. 1.
2. Med denne beslutning fastlægges en fælles teknisk forskrift for modtagelsen af det i stk. 1 omhandlede terminaludstyr.
Artikel 2
1. Den fælles tekniske forskrift omfatter den harmoniserede standard, som er udarbejdet af den relevante standardiseringsorganisation til gennemførelse af de væsentlige krav, der er anført i artikel 4, litra e) og f) i direktiv 91/263/EØF. Standardens reference er anført i bilaget.
2. Terminaludstyr, der er omfattet af denne beslutning, skal opfylde den i stk. 1 nævnte fælles tekniske forskrift og de væsentlige krav i artikel 4, litra a) og b) i direktiv 91/263/EØF samt bestemmelserne i andre direktiver, der gælder for udstyret, f.eks. Rådets direktiv 73/23/EØF (5) og 89/336/EØF (6).
Artikel 3
De bemyndigede organer, der varetager de procedurer, som omhandles i artikel 9 i direktiv 91/263/EØF, sikrer, at den harmoniserede standard, der er anført i bilaget, anvendes for terminaludstyr, der er omfattet af artikel 1, stk. 1, senest ved ikrafttrædelsen af denne beslutning.
Artikel 4
Denne beslutning er rettet til medlemsstaterne.
Udfærdiget i Bruxelles, den 17. juli 1995.